32004D0587
L 257/7
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 19 юли 2004 година
относно датата на прилагане на Директива 2003/48/ЕО относно данъчното облагане на доходите от спестявания под формата на лихвени плащания
(2004/587/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Директива 2003/48/ЕО (1), и по-специално член 17, параграф 3 от нея,
като взе предвид предложението на Комисията,
като има предвид че:
(1)
Член 17, параграф 2 от Директива 2003/48/ЕО определя условията за прилагане на разпоредбите на директивата от 1 януари 2005 г.
(2)
Съгласно член 17, параграф 3 от Директива 2003/48/ЕО Съветът, въз основа на доклад от Комисията, заключи преди 1 юли 2004 г., че условията, предвидени в член 17, параграф 2 от Директива 2003/48/ЕО, няма да бъдат изпълнени, като се вземат предвид датите на влизане в сила на съответните мерки в третите страни и съответните зависими и асоциирани територии.
(3)
Член 17, параграф 3 от Директива 2003/48/ЕО предвижда, че ако Съветът не реши, че условието, предвидено в параграф 2 от посочения член, ще бъде изпълнено, той, действайки единодушно по предложение на Комисията, приема нова дата за целите на параграф 2.
(4)
Въз основа на доклади от Комисията и на съответните държави-членки се оказва, че всички трети страни и зависими и асоциирани територии, предвидени в член 17, параграф 2 от Директива 2003/48/ЕО, ще могат да изпълнят условията, предвидени в посочения параграф, до 1 юли 2005 г.
(5)
Следователно датата 1 юли 2005 г. следва да се приеме за нова дата за целите на член 17, параграф 2 от Директива 2003/48/ЕО, като тази дата също ще подлежи на условията, предвидени в посочения параграф.
(6)
От съображения за правна сигурност на операторите и данъкоплатците това решение следва спешно да се приеме, което позволява дерогация от шестседмичния срок, предвиден в точка 1.3 от Протокола за ролята на националните парламенти в Европейския съюз,
ПРИЕ НАСТОЯЩОТО РЕШЕНИЕ:
Член 1
В член 17, параграф 2 от Директива 2003/48/ЕО „1 януари 2005 г.“ се заменя с „1 юли 2005 г.“.
Член 2
Адресати на настоящото решение са държавите-членки и то се публикува в Официален вестник на Европейския съюз.
Съставено в Люксембург на 19 юли 2004 година.